Kommissionens forordning (EF) nr. 1323/2002

af 22. juli 2002

om fravigelse af forordning (EF) nr. 800/1999 for så vidt angår udførsel af kornprodukter til tredjelande undtagen Ungarn

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 13, og

ud fra følgende betragtninger:

(1) I artikel 3 i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(3), senest ændret ved forordning (EF) nr. 1253/2002(4), er det fastsat, at retten til restitution opstår ved indførslen til et bestemt tredjeland, når der anvendes en differentieret restitutionssats for det pågældende tredjeland. Artikel 14 til 16 i nævnte forordning indeholder betingelserne for udbetaling af restitution i tilfælde af differentieret restitution, bl.a. hvilke dokumenter der skal fremlægges som bevis for ankomst til varernes destination.

(2) Hvis eksportrestitutionen er differentieret, er det i artikel 18, stk. 1 og 2, i forordning (EF) nr. 800/1999 fastsat, at den del af restitutionen, der bl.a. beregnes på grundlag af den laveste restitutionssats, udbetales på eksportørens anmodning, når der er ført bevis for, at produktet har forladt Fællesskabets toldområde.

(3) Europa-Kommissionen og Ungarn indgik for nylig en handelsaftale om visse indrømmelser i form af EF-toldkontingenter for visse landbrugsprodukter og fuldstændig liberalisering af samhandelen med andre landbrugsprodukter. I kornsektoren består en af de aftalte indrømmelser i, at eksportrestitutionerne afskaffes for de fleste produkter, der er nævnt i artikel 1, stk. 1, i forordning (EØF) nr. 1766/92.

(4) De ungarske myndigheder har forpligtet sig til kun at indrømme præferencetold for kornprodukter, der indføres til Ungarn, hvis varen er ledsaget af beviser for, at der ikke er udbetalt eksportrestitution for den. Hvis sådanne beviser ikke foreligger, gælder den fulde importtold. Da den fulde told er højere end det restitutionsbeløb, der for tiden ydes for udførsel til andre tredjelande, består der ikke risiko for fordrejning af handelen.

(5) Der bør derfor tages hensyn til disse forhold ved anvendelsen af ovennævnte bestemmelser i forordning (EF) nr. 800/1999 for ikke at vælte unødvendige finansielle byrder over på eksportørerne i deres handel med tredjelande. Med henblik herpå bør der for at fastsætte den laveste restitutionssats ikke tages hensyn til den manglende fastsættelse af restitutionen for den pågældende særlige destination.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Uanset artikel 16 i forordning (EF) nr. 800/1999 kræves der i de tilfælde, hvor differentieringen af restitutionen kun består i manglende fastsættelse af en restitution for Ungarn, ikke bevis for afslutning af toldformaliteterne for indførsel ved udbetaling af restitutionen for produkterne i bilaget til nærværende forordning.

2. Der tages ikke hensyn til den manglende fastsættelse af en restitution for de i bilaget omhandlede produkter bestemt for Ungarn ved fastsættelsen af den laveste restitutionssats som omhandlet i artikel 18, stk. 2, i forordning (EF) nr. 800/1999.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes på de ansøgninger om importlicenser, der indgives fra den 1. juli 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juli 2002.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) EFT L 102 af 17.4.1999, s. 11.

(4) EFT L 183 af 12.7.2002, s. 12.

BILAG

KORNPRODUKTER, DER ER OMFATTET AF HANDELSAFTALEN MED UNGARN

(KN-kode)

1001 10 00, 1001 90 91, 1001 90 99, 1002 00 00, 1003 00 10, 1003 00 90, 1004 00 00, 1005 10 90, 1005 90 00, 1007 00 90, 1008 20 00, 1101 00 11, 1101 00 15, 1101 00 90, 1102 10 00, 1102 20 10, 1102 20 90, 1102 90 10, 1102 90 30, 1103 11 10, 1103 11 90, 1103 12 00, 1103 13 10, 1103 13 11, 1103 13 90, 1103 19 10, 1103 19 30, 1103 19 40, 1103 20 20, 1103 20 60, 1104 12 90, 1104 19 10, 1104 19 50, 1104 19 50, 1104 19 69, 1104 22 20, 1104 22 30, 1104 23 10, 1104 23 10, 1104 29 01, 1104 29 03, 1104 29 05, 1104 29 11, 1104 29 51, 1104 29 55, 1104 30 10, 1104 30 90, 1107 10 11, 1107 10 19, 1107 10 91, 1107 10 99, 1107 20 00.